नीदरलैंड के म्यूजियम में 'धूम-2' स्टाइल में चोरी, ढाई हजार साल पुराना सोने का मुकुट उड़ा ले गए चोर

#NetherlandsMuseum #Netherlands #ViralNews #Dhoom2 #Theft 

नीदरलैंड के एसेन शहर में स्थित ऐतिहासिक ड्रेंट्स म्यूजियम में चोरी की घटना ठीक वैसी ही लगती है जैसे बॉलीवुड फिल्म 'धूम-2' की कहानी. चोरों ने विस्फोट करके म्यूजियम में घुसने का रास्ता बनाया और शनिवार सुबह चोरी को अंजाम दिया. चोरी के दौरान सैकड़ों साल पुरानी कीमती चीजें गायब कर दी गईं. इस म्यूजियम में उस समय 'डेशिया– सोने और चांदी का साम्राज्य' नामक प्रदर्शनी चल रही थी, जो प्राचीन कलाकृतियों की नुमाइश के लिए प्रसिद्ध थी. यह प्रदर्शनी अपने आखिरी सप्ताहांत में थी. एसेन के ड्रेंट्स म्यूजियम में चल रही सोने और चांदी से बने रोमानियाई आभूषणों की प्रदर्शनी में चोरी की बड़ी घटना सामने आई है. चोर वहां से तीन डैसियन सोने के कंगन और कोटोफेनेस्टी काल का शानदार सजावटी मुकुट (हेलमेट) ले गए हैं. यह बेशकीमती हेलमेट लगभग 2500 साल पुराना है और प्रदर्शनी का मुख्य आकर्षण था. ड्रेंट्स म्यूजियम के डायरेक्टर हैरी टुपन ने इस घटना पर गहरा सदमा व्यक्त करते हुए कहा कि यह हमारे 170 साल के इतिहास में सबसे बड़ी घटना है.
.
.
चोरी की इस घटना के बाद पुलिस ने तुरंत जांच शुरू कर दी है. एक संदिग्ध गाड़ी की जांच की जा रही है और पुलिस आसपास के लोगों से धमाके और घटना से जुड़ी जानकारी जुटा रही है. इस प्रदर्शनी में रोमानिया के 15 से अधिक संग्रहालयों से लाए गए 600 से अधिक सोने-चांदी के आभूषण प्रदर्शित किए गए थे. चोरी की गई वस्तुएं, जो बुखारेस्ट से डच संग्रहालय को उधार दी गई थीं, को लेकर रोमानिया के संस्कृति मंत्रालय ने इन्हें बरामद करने के लिए हर संभव कदम उठाने का वादा किया है. इसके अलावा, एक रोमानियाई प्रतिनिधिमंडल रविवार को घटनास्थल का दौरा करेगा.  पुलिस ने खुलासा किया कि शनिवार सुबह 4:15 बजे ग्रोलोएर्स्ट्रात और मारविजक्सोर्ड के चौराहे पर एक कार में आग लगने की सूचना मिली थी. घटनास्थल पर जली हुई कार के पास कोई व्यक्ति नहीं मिला. ऐसा माना जा रहा है कि कार में सवार लोग किसी अन्य वाहन में बैठकर फरार हो गए होंगे, और इसका संबंध ड्रेंट्स म्यूजियम की चोरी से हो सकता है. इस मामले की गंभीरता को देखते हुए, पुलिस और इंटरपोल की टीमें मिलकर इस चोरी को सुलझाने के लिए काम कर रही हैं.